Ja mis veel - uues seaduses on õnneks kirjas, et ka lapsevanemad vastutavad oma lapse kasvatamise eest. Noh, mitte otse täpselt sellises sõnastuses, aga uues seaduses sätestatud protseduurireeglistik kaasab probleemilahendusse ka vanemad, kohustades neid teatud punktides teatud asju ja kooliga koostööd tegema. Taevas tänatud. Minule isiklikult tundub tegelikult absurdne, et niisuguse asja peab seadusesse sisse kirjutama, aga kahjuks oleme  juba kümmekond aastat niikaugel tõesti. Mentaliteet, et kool on teenindusasutus ja osutab lapsevanematele lapse harimise ja kasvatamise teenust, on teinud hirmus palju paha. Miks? Sest see mentaliteet iseenesest teeb lapse inimeseks kasvatamise ainult kooli asjaks. Lapsevanem on selle eest maksnud ja tal on õigus oodata teatud tulemust, ise selleks midagi tegemata. Ükski vägi ei saa lapsevanemat kohustada kasvõi lapsevanemate koosolekul käima, õpetaja telefonikõnesid vastu võtma või veelgi enam, probleemide  korral kooli tulema, et klassijuhatajaga nõu pidada.